હે પ્રભુ, મારો માર્ગ મેં પસંદ કરેલો છે અને પૂરા દિલથી. બધું સહેલું નથી હોતું તેમ જ બધું કઠિન પણ નથી હોતું. કંઇક આપું અને કંઇક પામું. ઘણું વાંચુ, ઘણું સાંભળુ અને ઘણું શીખું. એનાથી ચોક્કસ મદદ મળે છે પણ જ્યાં સુધી જે શીખાયું છે એનો અમલ ન કરું ત્યાં સુધી એ કંઇ કામનું નહીં. હું જે શીખું છું એ જીવનમાં, વ્યવહારમાં ઉતારું જેથી મને ખબર પડે કે એ બાબત મારા માટે કેટલી ઉપયોગી છે. જે શીખું છું એમાં મારી પ્રકૃતિને અનુરૂપ, સમજી-વિચારીને, વિવેકથી ફેરફારેય કરું પણ આચરણમાં ઉતારવાનું શરુ કરું પછી જ એ બધું મને સમજાય. દરેક બાબતમાં વિવેક બહુ અગત્યની ચીજ છે. એ મારામાં કેળવાયેલો હશે તો હું કોઇપણ પ્રયોગ કરી શકીશ. એ બીજું કોઇ ન કરી શકે. એ કામ મારે કરવાનું છે અને તારી કૃપાથી આ ક્ષણથી જ એનો અમલ શરૂ કરી દઉં.